தொட்டலஹள்ளி கெம்பேகவுடா சிவக்குமாரின் இல்லத்திற்குச் சென்றிருந்தேன். உள்ளே அழைத்து காபி கொடுக்கவா போகிறார்கள்? அந்த வீதியில் நின்றிருந்தவர்களுடன் பத்தோடு பதினொன்று அத்தோடு இதுவும் ஒன்றாக நின்றிருந்தேன். D.K.சிவக்குமார். சுருக்கமாக டி.கே.எஸ். கர்நாடகா காங்கிரஸில் முக்கியமான கை. கூட்டம் சேர்க்கவும் செலவும் செய்யவும் இவரைக் கட்சி வெகுவாக நம்பியிருக்கிறது. அவரது பின்னணியைத் தேடினால் சாதாரணக் குடும்பத்தில் இருந்து வந்தவர். இன்றைக்கு ஆயிரக்கணக்கான கோடி ரூபாய் சொத்துக்களுக்கு அதிபதி.. கிரானைட், ரியல் எஸ்டேட், குவாரி, கல்வி என்று இவர் கை வைக்காத தொழிலே இல்லை என்கிறார்கள். அவரது வீடு பெங்களூரு சதாசிவ நகரில் இருக்கிறது. செல்வந்தர்களின் குடியிருப்பு அது.